
    PATKA

     

    noćas ćemo,

pokraj brankove kuće,

podići spomenik od porculana,

šljunka i selotejpa.

patka će imati otvoren kljun

i neprirodno visoke noge.

perjem nećemo uspavljivati jastuke,

jer to neće biti hram.

to će biti slap,

to će biti vlak.

kupit ćemo kartu,

sjesti na kameno postolje

i čekati jutro.

s prvim pijetlima

i mi ćemo otići

– po salamu, žemlje i jogurt.

  
    BETA JE PRIPREMILA KOLAČE I OTIŠLA

  
    Tvoje ruke, neizgovorene riječi, šutnja, 

    svakog trenutka mogu postati oblik,
    oglasiti se, mogu učiniti da počnu
    padati kiše i umirati manji bogovi
    po livadama i smetlištima, razgoro-
    paditi se baš kao u dječjim pričama…

    tvoje ruke, neizgovorene riječi, šutnja.  

  
    Puna mi je soba uspomena na tebe.

    Kako te opisati? Siv si i neupadljiv poput

inih smrtnika: tanke ruke, kratka kosa, čelo

usta, nepravilan nos…

(…)

Svakog poslijepodneva hodaš nasipom kao atletskom

stazom. Hodaš i šutiš. Gotovo sam uvjeren da

uvijek šutiš. Šutnja je mjera tvoga bića,

granica za istražitelje i prijatelje, početak

i kraj prepoznavanja.

(…)

Nerijetko ti usput otpadne umorna noga, oko,

uho, struk… Ne uzbuđuješ se odviše zbog toga.

Za tebe su to uobičajeni prizori, korisna

obnavljanja tijela. Osjetivši promjenu, tek se

ovlašno osvrneš (ponekad čak ni to), utvrdiš

nedostatak i iščezneš – do

sljedećeg poslijepodneva.

(…)

Priznajem: već duže vrijeme uporno te slijedim

i skupljam odbačene dijelove tvoga tijela. Kada

mi još ostaviš desnu ruku, oči i pupak kompletirat

ću i treću tvoju kopiju. (Dvije me već ispraćaju

na počinak.)

    Kao što rekoh: puna mi je soba uspomena na tebe.

  
    Beta je pripremila kolače i otišla. 

    Neprestano mi neke cigle padaju na glavu,
    olovna slova, pješčano meso…
    Svaka cigla vonja na slaninu ili na
    pečenu butinu.
    Zidovi se debljaju, strop se mrvi. Ruši se
    moj grad, puši i cvrči kao sajamska koba-
    sica.
    Kupus obrasta sobu, korov zidove. Bit će
    salate!
    Ruke mi gube žilavost, oči sjaj, lice izražaj-
    nost. Razvlačim se prostorom poput glaz-
    benih taktova. Još će me
    umjesto paštete na kruh mazati.
    Konjak je bijeli stolnjak, a olovka
    tišina.

    Beta je pripremila kolače i otišla.  

  
    Prozor, taj čarobni prizor! 

    Kosti uporno nagriza zrak, mijenja im
    pritisak, temperaturu, prodire u leđnu
    moždinu.
    Kilometri filmske vrpce ne osjećaju film.
    Redatelj i kamermani se dosađuju: psuju
    glupog scenarista.
    Kad šutnja počne, sve su duljine iste i
    sve su kosti porozne.
    Možeš ih ignorirati, odlaziti od njih,
    precrtavati ih na zemljopisnim kartama,
    naposljetku i umrijeti.
    Uvijek si isti kadar: nedogađanje.

    Prozor, taj čarobni prizor!  

  
    Mač moj škrta je slika, tijesto ljepljivo,
    riječ opaka. 

    Mnogi je put nasumce nasrtao na glasove,
    na prazne vokale. Sa sjenom se svojom
    mnogi put sudarao – mrenom suglasnika.
    Šutnja i riječ, krevet i skelet, bića sna
    i njihovi dvojnici dnevni mač su i poraz
    moj.
    Fotografiranje zraka – kažu – uzaludan je
    posao. A usmrćivanje tek!

    Mač moj škrta je slika, tijesto ljepljivo.
    riječ opaka.  

  
    Brid. Vrata. Mrak. 

    Ako si u sjeni, predmeti te uporno šute,
    miješaju s kredom, papirom, kiselinama,
    žbukaju zid. 
    Sedma cigla, drugi red lijevo: osamdeset
    i četiri otkucaja u minuti, osobni podaci,
    crnobijela fotografija.
    Slova se stežu, nestaju. Nema mjesta u
    sobi.
    Hrana je protjecanje. Pijesak se odvoji
    od cementa kao meso od koštane srži i
    žudnja je zadovoljena.
    Svjetla se pale.

    Brid. Vrata. Mrak.  

  
    U zrcalu ti. Ispred ja. 

    Papiri, sjene, u velikoj žurbi
    grimase svakovrsne, lomne, raz-
    jedene. Kamen i prst, vrtlozi
    brojni, tajnovita slova ćudlji-
    vog teatra.
    Kroz hodnike, kroz drvorede, kroz
    knjižnice, nedokučive misli odraz
    tvoj prkosi kišama. Ti si meta-
    fora izgubljenog prostora, pra-
    šina vremena, čašica neispijena
    konjaka.
    Tvore te boje čudne, neuhvatljive,
    koraci raznosmjerni.
    Ti si konac i igla, skelet,
    zglobovi, mišići, kaos i tmina,
    brisač tinte i kutija spajalica.
    Sjena ni čovjek nisi, stupica ni
    zamak.
    Ti si moja strašna mora. Noću te
    sanjam, danju se u zrcalu gledam.

    U zrcalu ti. Ispred ja.  

  
    Lubenica je na stolu.

    Kroz zatvorena vrata čujem viku na hodniku,

viku hodnika.

Dižem se od stola. Stol se zbog mene diže.

Diže nam se.

Ja sjedim. Stol stoji. Kažem: dižemo se.

Šutim kao parketna pločica. Parketna pločica

škripi kada se stol pomiče.

Ne škripi stol. Stol šuti. Kažem: parketna

pločica škripi, ne škripi, škripineškripi,

škripineškripi …

Urlam (valjda od stida).

Stol nikada nije mican. Stalno mu se spušta.

Vrata su otvorena, a hodnik je tih. Ništa

ne čujem.

    Lubenica je na stolu.

  
    ABECEDA SNIJEGA

  
    ABECEDA SNIJEGA

     

    slova su bijele pahulje

abeceda snijega možda

muhe možda skakavci

možda zidovi (zidovi

zasigurno) možda lišće

od olova su ili od blata

cigla do cigle

malter žbuka vapno

kapa ili pokrov

zaborav i mlijeko

veseli se korektori i danas

u snjegovićima prepoznaju

  
    U MOM SNU

     

    u mom snu snježni vojnici

siječanj sjećanja lica od

mahagonija bedem i badem

smokva oluja i brodolom vrč

mač i tableta odšućeni

jezik rime smrt bačva bijelog

vina i bjelina u mom

snu

  
    VJETAR

     

    u tihoj noći naše su misli

svježi zrak razglednice

gradova koje želimo pohoditi

tlocrti željezničkih kolodvora

na kojima ćemo spavati i

kvadrati trgova zmijske

posteljice i dodir praznine

ohole nam dah možda smo

ipak sretni možda je lako

uglačati potrebu za disanjem

doživjeti svijet kao

rukopis vjetra kao glazbu tijela

u tihoj noći

  
    ODRED LJUBLJENIH MRAVA

     

    dok sunce odmara na našim

posteljama zečevi i miševi

kradom prekrajaju utvrđenu

kvadraturu sobe narušavaju

ritam povjerljivih

razgovora ritam olovke pisma

kako bolno i kako mazno

zatekne nas tvoj želudac

i odred tvojih ljubljenih

mrava dok sunce odmara

na našim posteljama

  
    PISMO, KVADRATI ĆUTNJE

     

    draga nismo snijeg gips nismo

ako je sve bijelo ako je sve

prazno ako se ništa ne vidi

svega ima naši su razgovori

znojne plahte

    draga ako logneta šetnje i

coca-cole otpadne kao zmijski

rep uzmi papir i olovku zapiši

“kiša” i šuti dotakne li te

pritom moje ime i zrak bolno

prostruji ligamentima pocijepaj

ga i baci s lakmusom se

druži

    draga kada kiši igram jamb

sobni pikado čavliće zakucavam

u budilicu umirem sa snijegom

  
    KNJIGA SNIJEGA

     

    iza lijeve kulise lutke. tri tisuće oklopa

u vojničkom stroju, tri tisuće svježe

obrijanih malih zelenih lubenica. noćna šetnja.

knjiga snijega. drvored. lopta. iza lijeve

kulise marširajuće kolo. lutke. ne.

nije bog. zid je. krcat je molitvama ćudo-

rednim kao šipak. pun je neznanja. bršljan

ga obrasta. fotosinteza ili pomrčina pogleda.

iza lijeve kulise prestaje pozornica.

lutke udaraju evergreene na play-back,

formirajući živi zid za

jedan dobar lažnjak

jedan dobar gol

i

jednu dobru jebačinu

za za za

  
    A ŠUMA JE BILA RUSIJA

     

    odjednom smo ležali u travi

i užasno brzo jeli friške

perece zelene su gusjenice

klizile niz kralješnice i

nestajale u šumi a šuma je

bila gusta a šuma je bila tamna

a šuma je bila rusija

rekla si ne diraj puža u zrcalu

ionako će pamuk nježnih vokala

progutati tvoje lice

i nigdje nije bilo krtica

s neba je nehajno visjela voštanica

oko podne smo se odlučili vratiti

u grad

po friške perece

  
    PTT – 116

     

    umrla je jedna ruka

u autobusu linije 116

    a dogodila se otmica

u zoološkom vrtu

požar u egiptu

svečani mimohod

milijun mamurnih poštara

    Ljudi umiru prevrnutih očiju.

Smrt češe po grlu onih što stoje uokolo,

nikad po grlu umirućeg.*

    u autobusu linije 116

nitko nije znao

drevnu vještinu mumificiranja

većina ih se sladila maslinama

umjesto opijela toptala nogama po podu

     

     

    * Kurzivirane sam stihove ukrao iz teksta Valdoltra Tomažu Šalamunu, jer ih je napisao prije mene, jer ih sam inače nikada ne bih zapisao.

  
    UKOP JE BIO DIVAN

     

    jučer

dok je telefon večerao

dnevnu cijenu tvoje ljubavi

ubio sam leptira

u prah mu krila pretvorio

u monotono pulsiranje noći

jučer sam loše redigirao tekstove

precrtavao sam svoju bolest

jučer sam ubio leptira

a ti si ga brže – bolje

spremila u škrinju za avion

    ukop je bio divan

volim te

čujemo se sutra

  
    IZMEĐU DVA SNAŽNA DIMA

  
    ČITANJE

     

    Moj prijatelj L. V. bezočno skuplja knjige.

Ima ih već čitavo mnoštvo – skoro osamsto.

Kupuje ih, krade, u knjižnicama posuđene

prisvaja. (Njegovi vele kako svakoga dana

donosi novu knjigu.)

Ali nijedne ne čita. Poslije večere zaključa

se u sobu, zasjedne u fotelju i

začudnim pogledom (u kojemu je i odviše

halapljivosti) fiksira tog dana donijetu.

Pogled mu je – kažu – kadšto srdito upitan,

kadšto radostan i svjež. (Ovo drugo obično

netom prije paljenja televizora.)

Svakoga jutra (a jutrom se srećemo) zatekne

me zanimljivom fabulom “sinoć iščitane knjige”.

Nekoliko puta prepričavao mi je knjige koje

i sam pročitah. Ostajao sam zapanjen. Njegove

su priče bile prave pravcate književne kreacije,

inicirane tek fabulom određene knjige.

Napomenuh mu to.

“Ni govora, ja samo nastojim pažljivo čitati.”

– uzvratio mi je, zagonetno se osmjehnuvši.

  
    MOŽDA JE SAMOĆA

     

    “Riječ ubija pridruženim smislom. Glasovi su

nedužni.” – često je znao govoriti moj prija-

telj N. Š, glasoviti književnik i polemik,

autor Knjige glasova.

“Riječ je smrt glasova, smrt mogućeg, početak

tiranije. Bezbojna i suha.” (K. G, str. 13)

Uvjeren kako je pomno prodiranje u dušu svakoga

glasa nužan preduvjet ostvarivanja božanske

komunikacije svih živih bića, N. Š. je svako

pismeno bilježio novom olovkom. Svaka olovka

ostavljala je trag druge boje. Svježije.

Dublje. Znakovitije.

Radikalizam mu je išao čak dotle da je isto

pismeno u svakoj novoj prigodi bilježio novom

nijansom i novom rukopisnom varijantom.

U njegovoj knjizi/glavi glasovi su se sudarali,

miješali, mijenjali, stapali, bježali i vraćali

svome izvoru. Istina je bila svakome dostupna

potencija – svaka realizirana varijanta.

“Svatko u pričuvi raspolaže glasovima svih

glasajućih, što je dovoljno za beskrajne

božanske razgovore.” (K. G, str. 161)

Drugim riječima, svatko može – po vlastitu

nahođenju – bojiti glasove koje i čije mu

drago i redati ih jedne uz druge. Tvoriti

vlastitu istinu. U osami, dakako.

I eto apsurda: koliko ličilaca, koliko

trenutaka – toliko glasova. Glasovni sustav

otvoren je do neprepoznavanja. Razbor dijalektike

i egzaktnost matematike potpuno su nemoćni

u sudaru s njim.

No, možda rečena Knjiga glasova, ipak,

prvotno treba inicirati razmišljanja o

samoći.

  
    KUĆA

     

    sve je u redu. nije mi

potreban liječnik. čitam

novine, između dva snažna

dima, dvije injekcije

imuniteta, gradim kuću,

sačinjam osobnu paradigmu,

dekliniram spletove kostiju,

oaze mišića, unutrašnje

organe, mozak.

obmane radi blago krvarim.

gosti su u kući, kuća se

ruši, gori. dim je početak

njen i njen kraj.

vonj paljevine miris je krvi

i miris tiskarske boje,

dozivanje, vokativ.

između dva snažna dima, dva

“poglavlja jedne zajedničke

povijesti”, brižno je šifriran

plan moga tijela.

sve je u redu. nije mi

potreban liječnik

  
    MRTAV

     

    kreposan

u krčmama pijem sok, antibiotike,

rahlim se i raspadam kao crnica,

kao skrušena molitva. oče naš,

nijem sam svat u razbludnoj kući,

gazirani neologizam od “bećar”,

kukolj.

mrtav se činim, mrtav vrag ili

poreznik, nesnosnik u svakom

slučaju, mrtav.

dok pišem pismo, uskličnik mi

vokativni drsko rotira utrobu

zapliće crijeva, pali svijeću.

krvni se puti, hodnici vreve,

urušiše.

oče naš, možda je kraj, možda

smrt. slova iz hladnijih pre-

djela nose groznicu. možda smrt.

“konjak s običnom!”

nijem sam svat u razbludnoj

kući, snen ili bolestan, riznica

šutnje tek. mrtav. mrtav ili

možda nemoćan.

amen.

  
    PARTIJA ŠAHA

     

    Čudno je to, kônja kao da nije ni bilo.

    Kada kralj, ta brkata spodoba, rukavica

vlasti, panonsko prase, krene na WC –

kraljica voćem nudi pohotne lovce.

Izmet nas ne zanima, ali njisak je

nešto drugo.

Kada zrak, paučina koja hoda, počne

tamjanom i trinitrotoluolom i ruža

gmiže brže od bijeloga puža. Topovi

ne poznaju kočnica, gaze pješake,

uljepšavaju si biografiju. Politika

nas ne zanima, ali rat je nešto drugo.

Partija šaha.

Potezi se množe: najprije govno od kralja,

onda voda, onda papir, onda vojnički

grahpasulj, onda netaknuti kut Sljemena,

onda žurno mijenjanje plahti, onda

znojni ogrisci, onda uzdasi onako po

šlagerski, …,

onda je opet sve u redu.

    Izmet nas ne zanima.

Rat je nešto drugo.

Topovi ne poznaju kočnica, a kônja kao

da nije ni bilo.

  
    LJUBAV

     

    ljubav

o kojoj smo htjeli pričati,

kroćenje mora, morske nema-

ni, mrak,

izbrazdana kora hrasta, otok,

pošto je bila san mogla je

možda tek mucati (ležaj je

grub, voda hladna), na miru

sahranjivati govor u koji

smo je htjeli, dodire, pravo-

pisne znake, mrmljanje,

govor – disanje,

jer ljubav o kojoj smo htjeli pričati

sasvim se lijepo šuti,

pijesak

  
    UMOR

     

    umor što ga počeh osjećati:

požar, kiša, nagla napetost

mišića, promjena tjelesnih

dimenzija (visina, širina),

tišina… nezainteresirano

ljuljuškanje broda… kolu-

tići dima, sapunica sna,

umor što ga počeh osjećati

  
    MRAV

     

    Mrav svoj tijek započinje u euforičnom

disanju šume. Kada se probudi, protegne

se, pospremi postelju i krene…

Ako mu se na putu ispriječi zebra, mrav

ispljune dekagram zraka, zasuče rukave

i s lakoćom je otpuhne.

Ide dalje.

Ako, pak, kiše nalete i opterete mu

kralješnicu, mrav zadnje noge zarije

u zemlju, a prednjima igra fliper protiv

junaka crtanih filmova.

Ide dalje.

Mravi mrze patetiku. Šute i marljivo

rade – rasturaju šumu sve u šesnaest.

  
    DISANJE

     

    Tvoje je disanje čista obmana, gadost

i provokacija.

Uporno te zbrajam s i oduzimam od

ukupnog broja ljudi koje poznajem i

nikako da dobijem konačan broj. Krajnji

je skor uvijek jednako sporan.

Svaki broj izmiče oku, ništi i stvara

mrak oko sebe. Usponi i ponosni ambisi

moji postaju smiješni.

Nadmeno se igrajući/skrivajući s

nasladom me obmanjuješ sočnim zaloga-

jima kisika, zaglušnom poezijom, šutlji-

vim krtičnjacima …

    Tvoje je disanje čista obmana, gadost

i provokacija.

  
    NEĆEŠ UĆI U KATEDRALU

  
    JA SAM ZIDAR

     

    ti si skroz luda.

zaboravljaš svoje ime,

svoj grad

i stihove koje sam te naučio režati.

moraš već jednom shvatiti:

ja sam zidar,

moje je tijelo od blata,

trske i tišine

i tek kad me naviješ

pocijepat ću jastuk

u kojemu se svako malo

mijenja obujam tvoga tijela

  
    NEĆEŠ UĆI U KATEDRALU

     

    prekrij mahagonij usana, jagodice očiju,

riječi, pougljenjeli panj patuljaste palme*

    zapali cigaretu za i protiv disanja,

za i protiv,

protiv svakog značenja.

vrata su visoko gore, toranj pod zemljom,

nećeš ući u katedralu.

    pojačaj ih snijegom, školjkama, mahovinom

i orahovim ljuskama, smiješna,

i slušaj svoj hrapavi,

hrapavi i trošni,

zapravo smeđi

glas.

     

     

    * Phantasien der Widerholung

  
    GOGA KAŽE MAHOVINA I PLAČE

     

    Goga plače,

legne u krevet i plače,

gleda u zavjesu i sanja zavjesu.

Dok se pčele slade kavijarom,

dok mijenja plahte na mojoj,

sto kilometara udaljenoj, postelji,

pričvrstim joj tipfeler

na sljepoočicu.

Goga upali radio i sluša vijesti.

Uzme ruž, boji riječ po riječ.

Goga kaže mahovina i plače,

sanja mlin, zatvori se u mlin.

Pred vratima joj svakog jutra ostavim

ugljen, ružu, jabuku i zubnu pastu.

U povratku, po navici, ubijem pauka,

sam si kažem “hvala”.

  
    HAZEL NUT APPLE SHORTCAKES

     

    ponekad nazvati susjedu “dobro jutro”

očešati ga laktom,

popiti čaj u gradskoj kavani,

ponekad telefonirati marini,

zanimati se kako prave kolače u australiji,

upamtiti boju kose vratara hajduka,

ponekad zatvoriti knjigu na tvojim grudima,

bradavice ti ukrasiti ajvarom i majonezom,

učiti napamet govor predsjednika zimbabvea,

ponekad čekati tramvaj za pisaćim strojem…

  
    FRANJO

     

    gospon franjo jako voli zareze, kratke rečenice,

svinjske polovice,

gospon franjo, svake večeri, nježno ti miluje

mazne uvojke,

nedavno, dok je nervozno prevrtao po džepovima,

tražeći ukosnicu za tekstove, slučajno je

udario zarez kraj crkve sv. marka,

pobožne su zvonjave bile pune novine,

lektori nikako nisu mogli ukloniti

suvišne pravopisne znake,

gospon franjo jako voli zareze, kratke rečenice,

svinjske polovice,

  
    GOLSKA 3

     

    smrtni hropac br. 16 posjeti me svake nedjelje

u 10 sati u golskoj ulici 3

puž puzi ivicom prozora.

zec sjeda za pisaći stroj,

gleda u desni kut sobe,

rukom nemarno prolazi kroz krzno.

tučak stola ništa ne govori,

otvara usta, guta pčele.

sat kaže: vrijeme je za mlijeko.

smrtni hropac br. 16 u moju sobu ulazi

strojevim korakom. s njim uđe i sunce.

  
    TRAKTAT O MRAKU

     

    šibice su vlažne, cigareta neupaljena.

Mrak je na ulicama i usnama: zakriva repove

oblaka, Lucifera i slične anđele-pušače ne trpi. Kajganu

pravi od njih.

Zbog milimetara njegova fluida otpočinju ratovi, frcaju glave,

prave se rođendanske torte.

Mrak je na tržnicama živežna namirnica, na trgovima

iscjeljujuća riječ, u ljekarnama zmija.

Koji posjeduju najveće količine mraka voze

slalom. S nasladom se bacaju u ponore, u tamnice,

silaze u rudarska okna i mrače se riječima. U

slobodno vrijeme igraju skrivača protiv slijepaca

i siromaha, neprestano im podvaljujući šibice.

A šibice su vlažne…

  
    I PIJESAK JE REVOLUCIONARAN

  
    LAKU NOĆ

     

    ja sam mali glineni zec

spokojno čučim na tvome prozoru

ako mi se prohtije (ako me provociraš)

mogu skočiti i u jezero

laku noć

  
    OSJEĆAM SE ODLIČNO

     

    danas mi je crknuo krvotok

osjećam se odlično

u ladici su još dvije neotvorene kutije cigareta

upaljač i par neispisanih razglednica

na smrt ne pomišljam

bilo bi to prebanalno

preventivno zalijevam cvijeće

i palim svjetlo iznad radnog stola

volim kada mravi plaze jezike

i kriče po uglovima

još ću pročitati novine

i idem spavati

sutra će mi se valjda

potpuno pokočiti arterije i vene

možda mi i srce stane

bude li vam dosadno možete me posjetiti

  
    VOJNICI

     

    o vojnicima tek nekoliko riječi

kada se uspušu

marširaju u ritmu sifilisa

pužu kao gmizavci

uvijek su suncokreti

uvijek su krizanteme

prije spavanja se svlače i pipaju

kao vašarske kurve

vojnici se vole igrati pejzaža

i glumiti paučinu

ako netko i izmisli novu granicu

sigurno će i vojnike izmisliti

  
    RADIO LUXEMBOURG

     

    pijesak je revolucionaran

nikada ne krvari

gori ako ga žeže sunce

ako ga križaš dlanom

kresneš li šibicu

pijesak misli kako si popizdio

i makazama te usitnjava

u ugljenokopu u prašinu

u radio luxembourg

krv je slogan praška za pecivo

krivo dosuđeni jedanaesterac

kazeta starih hitova

ako ti jednom i oblije lice

mene ne spominji

ja sam pinokio

ima me koliko i pijeska

umjesto nogu posjedujem štake

i revolucionaran sam

  
    TORCIDA

     

    kao što znate jučer smo opet izgubili

utakmicu bilo je tri dva za protivnika

no od šezdeset i pete minute pri rezul-

tatu dva jedan za nas gumb kojim se

pokreće naš centarfor bio je mrtav a

i golmanu su primjetno oslabili refle-

ksi podrška publike nikako se nije dala

adekvatno modulirati izostali su ritmi-

čki usklađen pijesak cijeloga gledali-

šta i uobičajeno frenetično skandiranje

“bijeli bijeli”

drugovi ćutim se krivim za ovaj poraz

svu odgovornost preuzimam na sebe međutim

mislim kako bi uputno bilo propitati i

rad programera pod brojevima jedan devet

i dvanaest

  
    MORE

     

    pod stolom plivaju ribe

pod stolom ženama ključaju oči

pod stolom igram tenis

i nije me strah

popiti trinaest piva

pod stolom obično kažem

ja sam mali toranj

i žedan sam ljubavi

onda se malo srušim

pa budem trava

pa ugase svjetlo

pa se nekima podriguje

  
    RAT

     

    večeras smo na drvenim konjima

otišli kućama

večeras je otpočeo rat

robne su kuće rasprodale

zalihe plišanih medvjedića

pajaci mažu lubenice kao

da je zima

ruke su nam od pijeska

  
    ZADIHANI JASTOZI

     

    subotom ili nedjeljom

tvoja mama servira kolače

od maslačaka i sušenih mrava

metlom šamara zadihane jastoge

što migolje po tapetama tvoje sobe

onda se pije sok od ružinih latica

i sriču komplimenti

domaćici u čast

ukratko sve je kao u priči

  
    PLIVAMO

     

    ako ugasim televizor

plivamo

ja grdim tvoja koljena

koštunjavo proljeće

a ti me nježno ljubiš

i blagim pokretima ruku

brižna smještaš u frižider

da se ne rastočim

da se meso ne pokvari

da naučim skijati

dok se vratiš iz trgovine

  
    JA SAM KANTA ZA SMEĆE

     

    ja sam kanta za smeće,

kalendar okrenut naglavce,

sladoled ili proliveni sok.

gricka me ulica. ljepljivoga

pisma mazni me gricka tok.

nosnice mi pune (zbog potpetica

starih kitova) prašine bivših

hitova.

ja sam kanta za smeće,

slovna zbrka u pločnik upisanih

malih šarenih mitova,

ostava smrada i trbuh zloće.

na periferiji grada stihove bljujem

kojima ograničen je rok.

ja sam kanta za smeće,

kalendar okrenut naglavce

i bok!

  
    Krešimir Bagić

    Rođen 1962. u Gradištu. Pjesnik, stilističar i kritičar. Objavio je zbirke pjesama: Svako je slovo kurva (s B. Gregorićem, 1988), Između dva snažna dima (1989), Krošnja (1994), Bršljan (1996), Jezik za svaku udaljenost (2001), Le palmier se balance (Pariz, 2003), U polutami predgrađa (2006), Trebalo bi srušiti zidove (2011) i Plaši li te moja boja (2013). K tome: Rječnik stilskih figura (2012), znanstvenoesejističke knjige Četiri dimenzije sumnje (koautor, 1988), Živi jezici (1994), Umijeće osporavanja (1999) i Treba li pisati kako dobri pisci pišu (2004) i književnokritičku knjigu Brisani prostor (2002). Uredio je Rječnik Trećeg programa (1995), Leksikon hrvatskih književnih kritičara (2012), zbornike Važno je imati stila (2002), Bacite stil kroz vrata, vratit će se kroz prozor (2006) i Ivan Slamnig, ehnti tschatschine Rogge! (2011), sastavio izbore proze Poštari lakog sna (1996) i Goli grad (2003; slovenski prijevod: Golo mesto, 2005; poljski prijevod: Nagie miasto, 2009). Pjesme i stručni tekstovi prevođeni su mu na dvadesetak jezika.

    Predavao je hrvatski jezik i književnost na Sorboni (1996-1999). Bio je voditelj Zagrebačke slavističke škole (2005-2009). Profesor je stilistike i šef Katedre za stilistiku na Filozofskome fakultetu u Zagrebu.

